LidanRubinov/Halacha-QA huggingface dataset:
שאלה: כשרות שומשום, טחינה, וכד : הופיעה באתר כאן תשובה של הרב, להכשיר את הטחינה בדיעבד, על סמך הדעה (שאינה העיקר בשו"ע), שמאכל שנאכל חי על ידי הדחק אין בו משום בישולי נכרים. לכאורה יש סברה אחרת להתיר - משום דבר שאינו עולה על שולחן מלכים, שאין בו משום בישולי נכרים. נכון שטחינה וכד היא מאכל מקובל וחשוב, אך הגוי לא מכין את הטחינה, אלא רק קולה את השומשום, והקלייה הזו לא יוצרת מאכל ש"עולה על שולחן מלכים", שהרי לא מגישים כמאכל גרגרי שומשום. דהיינו שהשומשום לא נאסר, ואם כן, מותר ליהודי לעשות ממנו עכשיו טחינה ושאר מאכלים חשובים. ואם כן, לכאורה אין בזה בעיה, ומותר לכתחילה. האם אני טועה?
תשובה: לפי מה שאמרו לי טחינה עולה על שולחן מלכים, וכל הדיון בעולם התורני נפתח מפני שזה עולה על שולחן מלכים, שאם היה כדבריך לא היו כלל מתחילים לדון בזה.
שאלה: בשר בתשעת הימים לאלרגים לחלב: שני ילדי שיח אלרגיים לחלב על כל מוצריו. האם יש היתר להכין להם מאכלי בשר בחלק במהלך תשעת הימים?
תשובה: כן. רפואה שלמה.
שאלה: בציעת הפת בשבת על ידי אשה: האם יש בעיה הלכתית בבציעת הפת על ידי אשה בנוכחות בעלה, על מנת להוציאו ידי חובה?
תשובה: אין בעיה הלכתית בזה, אבל נראה לי שיותר ראוי שבעל-הבית יבצע על הפת, משום כבודו של בעל-הבית.
שאלה: תפילה בחדר שינה: נאמר לי שאין להתפלל במקום שישנו בו ב24 שעות האחרונות. לצערי אין לי מקומות אחרים להתפלל בביתי חוץ מחדרי הפרטי (אני עדיין גרה עם ההורים), קשה לי להתפלל בסלון עקב התנועה הרבה. מצב זה גורם לי לא פעם לפספס תפילות או להתפלל בשעות מוזרות שבהן אין אף אחד בסלון (דבר שעדיין די מקשה על הריכוז), האם ישנה אפשרות שבה אכן אוכל להתפלל בחדרי?
תשובה: אם החדר מסודר, אפשר להתפלל בו אף על פי שישנו בו. הרב יאיר פרייליך
שאלה: נוסח הברכה בהפרשת חלה: הברכה שמברכים בהפרשת חלה היא "להפריש חלה מן העיסה". הבית יוסף אומר שמברכים "להפריש תרומה" והרמ"א אומר להפריש חלה, אבל אף אחד מהם לא מזכיר "מן העסה", מה המקור למילים האלה?
תשובה: נוסח זה מופיע באחרונים, ויש הנוהגים לא לאמרו כלל מפני שאין הוא מופיע בשולחן-ערוך. אבל גם אלו שמוסיפים מילים אלו, אין בזה משום הפסק, משום שזהו חלק מהענין בו עסוקים כעת.
שאלה: שבוע של ט  באב- אכילת בשר: לאחרונה שמעתי מכמה אנשים שיש היתר לאכול בשר או עוף בשבוע של ט באב משום שהשנה הצום מתחיל במוצ"ש. האם הדבר נכון?
תשובה: השנה אין שבוע שחל בו תשעה באב לספרדים (לענין גילוח, רחיצה וכיבוס), חוץ מבשר ויין שנוהג כל תשעת הימים גם לספרדים. ולכן אין הבדל בין השנה לשנה אחרת לענין אכילת בשר ואסור. (דין זה לא שייך לתימנים ההולכים ע"פ הרמב"ם וכל שנה מותר להם לאכול בשר ולשתות יין חוץ מסעודה מפסקת). הרב רואי מרגלית.
שאלה: תשעת הימים לעדות המזרח: למיטב הבנתי, השנה בגלל שתשעה באב יוצא ביום א, עדות המזרח (או חלקם) מותרים להתגלח עד יום שישי ז אב. מצד שני בספירת העומר גם עדות המזרח לא מתגלחים במשך 33 יום. האם האבלות בספירת העומר, חמורה יותר מזו על חורבן בית המקדש?
תשובה: ההסבר לאיסור תספורת בספירת העומר בעדות המזרח מקורו בתורת הנסתר.
שאלה: שאלות בתורה: למעשה אלו יהיו שתי שאלות אחת היא על הפסוק שנתקלתי בו לפני מספר ימים: "של-נעליך, מעל רגליך" ולא הבנתי את הסוד בדבר שכן נעלים הם מתחת לכף הרגל, מה אחר כך הפסוק ממשיך ל "כי המקום אשר אתה עומד עליו," זאת אומרת מתחת לכף הרגל. האם יש סוד בדבר בכלל? הפסוק "ואהבת לרעך כמוך" נגמר במילים "אני, יהוה" וכך כמעט כל הפסוקים נגמרים ב"אני, יהוה" האם זה מעיד על משהו?
תשובה: הכוונה בביטוי "מעל רגליך", איננו משמש לתיאור פיזי של מיקום הנעלים מעל או מתחת כף הרגל, אלא משמעותו הורד נעליך מרגליך, כי המקום שאתה דורך עליו קדוש הוא ואסור לעמוד בו נעול נעלים. ח ופרשני המקרא דורשים בכל פסוק ופסוק המסתיים במילים "אני ה'" שבפרשת קדושים דרשה אחרת, לדוגמה בפסוק שהזכרת: על יחסים מהוגנים בין אדם לחברו נצטווינו גם מפי ה' ולא רק מצד היחסים התקינים השוררים בחברת בני אדם, ואדם החוטא כלפי חברו, חוטא גם כלפי בוראו. (ע"פ פירוש דעת מקרא). להסברים על פסוקים נוספים ניתן להיעזר בפירושים השונים המופיעים במקראות גדולות על התורה, ובפירוש "דעת מקרא", הכתוב בשפה קלה. ר' ידידיה הכהן
שאלה: סרוב פקודה לכתחילה?: ברור לי שאסור להשתתף בפקודת הגירוש הנוראה וצריך לסרב. שאלתי היא האם הסירוב הוא לכתחילה או שעדיף להמנע ממנו? כלומר אם באפשרותי להוציא ג"ימלים או לערוק, האם עדיף שאני אגיע למקום ואסרב?
תשובה: עדיף לסרב ולעמוד לדין על כך. ומי שקשה לו הדבר, מכל מקום אל ישתתף בשום פנים באיסור הנורא הזה.
שאלה: מקלחת בתשעת הימים: האם מותר להתקלח בתשעת הימים?
תשובה: רק לצורך שטיפת זיעה, ובמים קרים, לצורך הנקיון בלבד.
שאלה: תפילה ללא כיפה: יום אחד הלכתי לתפילת מעריב וכשחזרתי שמתי לב שאני ללא כיפה. אני נער דתי והולך כל יום לתפילה כך שבד"כ הכיפה לא נופלת לי בלי שאגלה זאת אך זה היה מקרה שונה וכשחזרתי לביתי גיליתי שאני ללא כיפה איני יודע אם נפלה לי הכיפה לפני התפילה או אחרי. שאלתי אליך הרב: א) האם אני צריך לחזור על התפילה במקרה שבאמת הכיפה אבדה לי לפני, והתפללתי ללא כיפה? ב) ומה במקרה של "חשש" שאבדה לי הכיפה לפני? ג) כנראה שעד שהמכתב הזה יגיע אליך יעברו מספר ימים אז שאלתי השלישית היא איך לכפר?
תשובה: א-ב. לא צריך לחזור על התפילה. ג. עניין הכיפה הוא כדי שתהיה יראת שמים עלינו תמיד. כדי "לכפר" על כך אתה יכול לעשות משהו לחיזוק יראת השמים, כגון ללמוד ספרי מוסר ולהתפלל יותר בכוונה. הרב יאיר פרייליך
שאלה: שינת בנות בשקי שינה: אני שואלת בעקבות האירועים שהיו ושיהיו בכפר מימון ואופקים. לא תמיד יכולתי למצוא לי מקום שינה שלא עוברים בסמוך אליו גברים. המארגנים השתדלו לסדר שינה נפרדת לבנות. א. בד"כ קמנו ביחד עם השמש, כמובן תוך שמירה מירבית על צניעות. האם אפשר לישון גם אחר כך, למרות שעוברים בסמוך גברים? ב. פעם אחת כשהייתי עיפה מאד ישנתי בתוך שק שינה, וכיסיתי את עצמי כך שאי אפשר היה לדעת מי ישן שם, האם נכון לעשות כך למרות שעברו בסביבה גברים?
תשובה: אם אתן לבושות ומכוסות, לא נראה לי שאתן צריכות לחשוש לאיזו בעיה.
שאלה: מנהגי שבת חתן - המשך: הרב כתב כי בשבת שלפני החתונה החתן עדיין אינו חתן, אולם קראתי את הספר "הליכות תימן" לרב יוסף קאפח, ושם במנהגי החתונה הוא מביא ששבוע ימים לפני החתונה כבר מתחילים כל הקרובים והחברים לשמח את החתן, וכל יום ויום יש מנהג מיוחד משלו. כיצד עלי ליישב את הסתירה?
תשובה: עיקר מצות השמחה היא בשבעת ימי המשתה. התופעה המצויה אצל חלק מהאשכנזים שבשבת שלפני החתונה, שבה הכלה לא נמצאת, עורכים שמחה גדולה יותר מאשר בשבת של שבעת ימי המשתה, שבה הוסיפו קריאה והפטרה מיוחדות ובטלו "אב הרחמים", ושבה הכלה נמצאת, היא נגד כל הגיון. עד כמה שאני מכיר את מנהגי תימן הם שומרים על פרופורציות ועיקר השמחה היא בשבוע שלאחר החתונה ולא בשבוע שלפניה.
שאלה: קבורת דתי ליד חילוני - המשך: מתוך המקרה העצוב של אותו יהודי עם אימו ואביו לגבי קבורה של חילוני ליד דתי, הבנתי מכבוד הרב שזהו רצונם של הנפטרים הדתיים להקבר ליד דתיים ושמעתי גם שיש כאלו שמקפידים להקבר ליד דתיים שלא היה להם טלויזיה בבית, ומבין אני את המורכבות והרגישות שבנושא. שאלתי היא בדיוק הפוכה! האם אני בתור דתי שמעוניין ואף מתעקש להקבר ליד דודי היקר שהוא חילוני שוטה גמור שעדיין בין החיים, לא ינזק או לא יגרם לנשמתי צער כזה או אחר (ואם כן אבקש לפרט) לאחר קבורתי בבית קברות חילוני עם כל המשמעויות הרוחניות שבדבר?
תשובה: זכותך להיקבר בכל מקום שתבחר.
שאלה: סקר שווקים בתשעת הימים: האם מותר לעשות סקר שווקים בתשעת הימים לשם שיפוץ הבית? (המדובר לא בקנייה אלא רק בבדיקה היכן הכי זול לקנות, והקנייה עצמה תהיה לאחר ט באב)
תשובה: מותר.
שאלה: דרך הציונות הדתית: אני (נער בן 16) נמצא כעת על פרשת דרכים ומתלבט בין הצה"ד לבין הדרך החרדית. אני עכשיו כבר על סף הכרעה ואני כמעט משוכנע שהדרך החרדית היא הדרך הנכונה יותר. לא סתם פתחתי שני ספרים והחלטתי, אני כמעט שנה מעיין בספרים, במכתבים של גדולי הדור הקודם וכד ועפ"י זה החלטתי. עיינתי רבות ב"ויואל משה" ו"אם הבנים שמחה". בזמן האחרון עיינתי בויואל משה (מאמר שלש השבועות סי סח) שוב ומצאתי שם קושיא עצומה על הצה"ד. הרב מסאטמר הביא את אחת הטענות של אה"ש (שעליה אין ברצוני לדון כאן) ולאחר מכן הביא את דברי הרמב"ן על שה"ש ח, י"ג (את פירוש הרמב"ן על שה"ש ניתן למצוא בספר "כתבי הרמב"ן", הוצאת מוסד הרב קוק, כמדומני שבחלק ב ) שכתב שם באריכות על ביאת המשיח. תחילה כתב שיעלו לארץ ברשות האומות (וזו הייתה ראיתו של בעל האה"ש), ועל זה ענה האדמו"ר מסאטמר, יעויי"ש. אך האדמו"ר מסאטמר מביא עוד מהרמב"ן שם (ומרוב שהייתי מופתע הלכתי לביהכנ"ס לראות את דברי הרמב"ן במפורש, כי האדמו"ר מסאטמר לא ציטט מילה במילה) שכותב שבנ"י יעלו לארץ בניסים וללא שום כלי זין, וכך תהיה הורשת הארץ (שכידוע עפ"י הרמב"ן היא מצווה). וא"כ תימה גדולה על הצה"ד שמביאים ראיה מהרמב"ן לגבי יישוב הארץ והורשת הארץ בעוד שמפורש היפך מדעתם, שהעלייה הגדולה לארץ תהיה אך ורק ע"י המשיח שבניסים (וללא כלי זין!) יכבוש את הארץ.
תשובה: עיניך הרואות שלמעלה מ 5 מיליון יהודים כ"י עלו ארצה בדורות האחרונים. אחת מהשתים: או שזה עצמו נס, או שגם דרך זו רצויה בעיני ה'. גדולי ישראל עלו ארצה בכוחות עצמם או שלחו את תלמידיהם כגון תלמידי הבעש"ט והגר"א והחת"ס ועד אלפים ורבבות של ענקי רוח גדולים יותר במנין ובבנין מהאדמו"ר מסאטמר. דעתו היא דעת יחיד, הרמב"ן עצמו עלה ארצה בכוחות עצמו. הרמב"ן לא התכוון לתאר בדיוק כיצד יגאל ה' את עמו וכמו שכתב הרמב"ם בסוף הל' מלכים שלא נדע איך יהיו הדברים עד שיהיו. אין ספק שהגאולה מלווה גם ניסים ובמו עינינו ראינו אותם (כגון עליית יהודי בריה"מ) והרמב"ן עצמו מרבה לדבר בפירושו לתורה על ניסים נסתרים ועל כך שהתורה לא תסמוך על ניסם. ולכן חובה עלינו לעשות כל מה שביכולתנו כדי לקיים את מצות ה' וה' ציונו לעלות לא"י וליישבה, עין רמב"ן פרשת השבוע וירשתם אותה וישבתם בה.
שאלה: טעות בספר תורה: אני כהן. עליתי לתורה בשבת כ"אחרון". כשבעה פסוקים לפני סוף הפרשה נמצאה שגיאה בספר, היתה חסרה האות "י" באחת המילים. מדובר בספר חדש אשר עבר את כל הבדיקות הנחוצות, ובכל זאת. הוציאו ספר תורה אחר וקראו בו שוב את ה"אחרון", (ואולי קראו את כל "שביעי", איני זוכר). בטרם הקריאה בשנית בספר התקין, ברכתי שוב את ברכות התורה, לרבות אמירת "ברכו את ה המבורך" ובעל הקורא קרא את הפרשה עד תום. האם נהגתי כראוי בכך שברכתי בשנית?
תשובה: אין מברכים שוב, ולא צריך לחזור מתחילת העליה, אלא ברגע שמגלים את הטעות שותק העולה עד שיחליפו את הס"ת, ומתחיל מאותו פסוק שנמצאה בו הטעות, ובסוף מברך ברכה אחרונה. הרב רואי מרגלית.
שאלה: סרטי מחשב לילדים בתשעת הימים: האם מותר להראות לילדים סרטי ילדים למחשב בתשעת הימים שכמובן כוללים שירים? האם יש הבדל בין ילד לתינוק (הבן שלי בן שנה וחצי)?
תשובה: סרטים (צנועים! ולא אלימים!) מותרים. מוסיקת רקע שקטה אינה פוסלת את הסרט.
שאלה: אכילת בשר בשבת בתשעת הימים: האם מותר לאכול בשר בתשעת הימים, בשבת, או ביו"ט שיוצא בזמן זה, למשל ברית מילה?
תשובה: השנה שאין שבוע שחל בו ת"ב מותר לאכול בשר בברית מילה לכל המוזמנים. בכל שנה בשבת חזון מותר לאכול בשר, זהו כבוד השבת.
שאלה: שניצל במחבת חלבית: מה דין מחבת חלבית לא בת יומה שטיגנו בה שניצל בשרי?
תשובה: השניצל מותר, המחבת אסורה וצריכה הכשרה אם אפשר (אם זה טפלון אי אפשר להכשירה). הרב יאיר פרייליך
שאלה: ברכה על החלפת ציצית: האם כאשר אני מחליף במהלך היום ציצית יש לברך ג"כ בפעם השניה. כלומר האם הברכה היא על הבגד הספציפי או על המצווה?
תשובה: צריך לברך על הבגד השני כיוון שהברכה היא על הבגד הספציפי וברכת על הבגד הראשון ולא כיוונת לפטור את הבגד השני. הרב יאיר פרייליך
שאלה: שאלות שונות על תשעת הימים: א.האם מותר להשתתף במשחקי ספורט בתשעת הימים- לדוגמא כדורסל כדורגל? כמובן שבנוסף לעניין הבריאותי יש כאן עניין של הנאה וכיף, ועוד בקבוצה (דבר שלא קיים בשחיה בבריכה). ב.ובכלל, מה הגדר של הבילויים האסורים בתשעת הימים? האם כל דבר שהוא מהנה אסור משום היסח הדעת מהאבל? ג. האם מותר לאכול את כל סוגי המאכלים מלבד בשר ויין, אפילו מאכלים ומשקים משמחים מאוד (כגון פיצה,מיצים וכו) או שאין הגזירה בדווקא על בשר ויין, והיא כוללת כל מאכל ומשקה המשמח? ד. מה מומלץ לעשות בימים אילו לבחורים צעירים הנמצאים בחופש, בשעות שאינם לומדים תורה?
תשובה: א. ספורט מותר. ב. רק בילויים עליזים אסורים, הנאות רגילות לא נאסרו. ג. בשר ויין נאסרו כדי לציין שהקרבנות בטלו, כל יתר המאכלים והמשקאות מותרים. ד. טיולים שיש בהם איזכור של החורבן כגון ירושלים, מוזיאונים כגון מוזיאון השואה, מוזיאון התפוצות וכדו'.
שאלה: חמאה ובצל בסיר בשרי: חמאה ובצל (כמות גדולה) טוגנו בסיר בשרי שאינו בן יומו. לאחר מכן הועברה חלק מהתערובת וטוגנה בסיר חלבי. מה דין האוכל? מה דין הסירים? אשמח אם הרב יסביר מדוע.
תשובה: האוכל אסור כיוון שהסיר הבשרי שאינו בן יומו הופך להיות בן יומו כאשר מטגנים בו בצל (דבר חריף), ואז יוצא שזהו בישול של חלב (חמאה) בסיר בשרי בן יומו. הסיר צריך הכשרה, אם אפשר להכשירו, וכן הסיר החלבי צריך הכשרה, כיוון שבושלה בו תערובת של בשר בחלב. הרב יאיר פרייליך
שאלה: ריבית על שכר דירה: בבעלותנו דירה אותה אנו משכירים. בחוזה שערכו עבורנו כתוב שאם השוכר לא ישלם כל מיני תשלומים בזמן-התשלומים יישאו ריבית, בכפוף להיתר עסקא. א האם הדבר מותר? ב האם הדבר ראוי? ג היכן אני יכול להשיג שטר היתר עסקא?
תשובה: ריבית הצמודה לזמן ולקרן אסורה. התר עיסקא פירושו שותפות בין המשקיע והמקבל. איך ניתן ליישם זאת בין שוכר ומשכיר? במקום הריבית האסורה אתם יכולים לקבוע קנס קצוב חד פעמי שאינו גדל עם הזמן ושאינו יחסי לקרן.
שאלה: "וישלח ברכה והצלחה בכל מעשה ידיהם"?: איך אפשר לומר ב"מי שברך" לחיילי צה"ל "וישלח ברכה והצלחה בכל מעשה ידיהם" - הרי אנו מתפללים ח"ו להצלחת ההתנתקות?
תשובה: יש להתפלל רק על פעולותיהם להצלת עם ישראל מאויביו. ולא על שאר מעשיהם האסורים וההפוכים משמירת עם ישראל. על מעשיהם האסורים יש להתפלל שלא יצליחו.
שאלה: הבדלה ביום ראשון: מה קורה אם אשה שכחה לעשות הבדלה במוצאי שבת ונזכרה רק בבוקר יום ראשון למחרת? מה היא צריכה לעשות?
תשובה: כתב השו"ע בסימן רצט סעיף ו': שכח ולא הבדיל במוצ"ש מבדיל עד סוף יום שלישי. ויש אומרים שאינו מבדיל אלא כל יום ראשון ולא יותר, ודוקא בורא פרי הגפן והמבדיל בין קודש לחול, אבל על הנר ובשמים אינו מברך אלא במוצ"ש, ויש מי שאומר שאם אכל ביום ראשון כבר שוב אינו מבדיל. וכתב הרמ"א שהעיקר כסברא ראשונה. אך האחרונים כותבים כיון שספק ברכות להקל, אם שכח יבדיל עד יום ראשון, ואם עבר יום ראשון יבדיל בלי שם ומלכות, ואם אכל ולא הבדיל במוצ"ש, יאמר למחרת ברכת המבדיל בלי שם ומלכות. הרב רואי מרגלית.
שאלה: רחיצה בתשעת הימים: האם מותרת רחיצת הגוף במים ללא סבון או לחילופין רחיצת חלקי הגוף?
תשובה: רחצה במים חמים אסורה, רק שטיפת נקיון במים קרים מותרת (אם המים קרים מדי ניתן להפשירם קצת ע"י תוספת מים חמים רק ע"מ להפיג את צינתם). טבילה במקווה בתשעת הימים מקלחת לקראת שבת מקלחת לחיילים
שאלה: לא תיקום ולא תיטור, בכל מקרה?: כתוב "לא תיקום ולא תיטור", אך מה עם אותו אחד חוזר על מעשיו וגורם להכעיסני, האם אינני צריכה ללמד אותו ולהוכיח אותו על כך בכך שאומר לו "אינני יכולה לעשות רצונך הפעם כיוון שאינך עושה זאת למעני" או שמא בכך אני עוברת על הציווי הנ"ל?
תשובה: הגמרא במסכת יומא אומרת ש"לא תיקום ולא תיטור" זהו דוקא בענייני ממון, אבל אם מישהו פגע בך, את לא חייבת לסלוח לו אם אינו בא לבקש סליחה. אם הוא בא לבקש סליחה והוא מבקש באמת, יש חובה עליך לסלוח לו, אבל אם זה מן השפה ולחוץ, אפילו בערב יום כיפור אינך חייבת לסלוח לו.
שאלה: שליח ציבור לא שומר שבת: אני שואל מטעם אחד מבית הכנסת בארץ. הגיעה לאוזני הלכה שאומרת שמי שלא שומר שבת לא יכול להיות שליח ציבור כי הוא לא יכול להעלות את התפילה, וגם שמעתי שמי שלא שומר שבת לא יכול לעלות כאחד משבעת העולים לספר תורה, הוא לא מוציא את הבית כנסת בקריאת ספר תורה.האם זה נכון?
תשובה: מי שאינו שומר שבת אי-אפשר להעלותו לתורה. הפוסקים נתנו פיתרון במצב בו חייבים להעלות לתורה אדם כזה, שלא יהיה ממנין שבעת הקרואים. כמו-כן, אסור לאדם כזה לשמש כשליח ציבור אפילו באקראי.
שאלה: סריגה בתשעת הימים: האם מותר לאשכנזים לסרוג בתשעת הימים?
תשובה: המנהג בכל העדות לא לארוג בימים אלו, ולא לעשות בגדים חדשים.
שאלה: שאלות באמונה: 1.שאלתי שאלה בפורום האתר שיכולה להביא להרהור על קיום הקדוש ברוך הוא אני לא מתכוון לזה אני פשוט רוצה לדעת יותר. האם אני חוטא? 2. מדוע יש לבורא עולם מלאכים והמלאכים עושים כל מיני דברים מדוע הוא צריך אותם, הרי הוא כל יכול.
תשובה: 1. אינך חוטא. 2. הקב"ה כל יכול אולם הוא רוצה להגדיל את כבודו ולכן יש לו מלאכים כדרך מלכי בשר ודם שיש להם משרתים.
שאלה: חתונה מעורבת : ברשותך יש לי שתי שאלות הקשורות לחתונה ואני צריך הדרכה מהלעשות. א. הינני עומד להתחתן עם בת זוגתי שתיחיה אך יש בינינו מחלוקת קשה לגבי החתונה היא מעוניינת בחתונה מעורבת אבל אני רוצה חתונה נפרדת. אני מסביר לה שאני לא יכול להתפשר בדבר הזה. אך היא עומדת בשלה והיא אומרת לי שהיא רוצה לרקוד גם עם אביה ואחיה. אחרי כל השיחה שהייתה לי עימה, היא מוכנה להתפשר שחצי חתונה תיהיה נפרדת (ככה היה אצל אחותה), והחצי השני לקראת הסוף יהיה מעורב, והיא אמרה שהיא לא מוכנה לרדת יותר מזה. ואני מרגיש חסר אונים. האם אני יכול לקיים חתונה כזאת (כמובן שאני לא ארקוד בזמן שיהיה מעורב)? ואם לא מה אני עושה? הורני נא הדרך. ב. ועוד שאלה נוספת ברשות הרב. זוגתי שתחיה רוצנה שאני אלבש גם טבעת (אחרי החתונה כמובן ולא בגדר של קידושין או משהו). והיא הסבירה לי שיש יצור מיוחד של טבעות לבנים ככה שזה לא בגדר "לא ילבש". וכן אנשי המקום שבו אני נמצא או אמצא לובשים הבעלים טבעות. האם יש אפשרות שאם הטבעות נוצרו במיוחד לגברים. האם יש היתר ללבוש טבעת?
תשובה: א. הדבר החשוב ביותר להתחיל את הבית מתוך תנסה לומר לה שתלכו לרב שהוא יכריע בינכם. אם היא לא מסכימה אזי כל עוד שלא כופים עליך לעבור איסור אין אתה צריך ל"פוצץ " ולהתעקש. עצם רצונה לרקוד עם אביה אינו אסור. כך יש שנהגו. בנוגע לריקוד עם אחיה זה יותר מסובך. הרמב"ם מכנה זו מנהג טיפשים. אולם יש אמרו שזה לא אסור אלא רק דרך טיפשים. העיקר שלא תרקוד עם אנשים זרים. ב. בדרך הזו מותר לך ללבוש טבעת. אולם הייתי מציע שתבנו בית שאף אחד לא כופה על השני אלא רק מצפה ממנו. כל אחד בסיסית אחראי ללבושו ומעשיו. ודאי שניתן לבקש מבן הזוג מתנות ורצונות. אבל העיקר שלא תהיה כפייה. שהשאלות הקטנות לא ישכיחו את העיקר ואת השמחה הגדולה שלכם. ברכת מזל טוב.
שאלה: מוזיקה בתכנית טלויזיה: מותר לי לראות בתשעת הימים תוכנית טלוויזיה שיש בה מוזיקה?
תשובה: אם התוכנית מוסרית (היא צנועה וללא אלימות) ואינה מצחיקה מותר. אם המוסיקה עליזה יש להנמיך את הקול כדי לא לשמוע את המוסיקה ולהסתפק בכיתוביות.
שאלה: בשר בסעודה מפסקת: האם השנה, כשחל ערב תשעה באב בשבת, מותר לאכול בסעודה מפסקת בשר?
תשובה: כן. אולם כדי להימנע מצמאון בצום לא מומלץ לאכול מאכלים מתובלים.
שאלה: קשרי תפילין: מה הטעם לצורת הקשר שהספרדים כורכים על כף היד? (לאחר 7 הכריכות על הזרוע.)
תשובה: דין הקשר שעל כף היד לא מוזכר בתלמוד. צורת הקשר שעושים הספרדים היא מנהג שהשתרש בקרב יהודי עדות המזרח, כמו שהשתרש מנהג אחר אצל יהודי אשכנז.
שאלה: הבדלה בתשעה באב שחל במוצ"ש: איך עושים הבדלה כאשר תשעה באב חל במוצ"ש?
תשובה: מוצ"ש מברכים רק על האש. ובמוצאי ת"ב עושים את ההבדלה על כוס.
שאלה: לימוד פרקי אבות בערב תשעה באב: הבנתי שבערב תשעה באב מחצות נוהגים כבר שלא ללמוד מה שלא קשור. האם מי שנוהג להמשיך לקרא פרקי אבות (מספירת העומר) אחרי מנחה צריך לקרוא גם אז?
תשובה: נוהגים להימנע מלימוד דברים משמחים כולל פרקי אבות בשבת זו אחה"צ. אך מי שלא יכול ללמוד אלא במקום שלבו חפץ רשאי לסמוך על המקלים ללמוד תורה בזמן זה.
שאלה: מה לעשות עם שכר שבת לאחר שניתן?: הבנתי שאסור להשתמש ב"שכר שבת", האם מותר לאחר שלקחתי אותו להשיבו לבעלים, ואם לא מה דינו?
תשובה: אסור לקבל שכר שבת אם זה לא מדבר מצוה (כגון: רופא), אבל אם הוא כבר ניתן, אין חובה להשיבו.
שאלה: מעבר לבי"ס חרדי באמריקה: רעייתי ואני נמצאים בדילמה קשה מה לעשות עם הילדים בשנת הלימודים הבאה. שנינו עבדנו כמורים שליחים בבי"ס המקומי הנחשב אורתודוקסי מודרני והילדים למדו בביה"ס הנ"ל. כבר לפני 3 שנים חברים בקהילה המקומית החליטו שביה"ס אינו מספיק דתי עבורם ופתחו בי"ס חדש שלמרבה הפליאה גדל מאד וכיום מס התלמידים שווה ב- 2 בתי הספר. לצערינו לא נשארו כמעט שומרי שבת בבי ס האורתודוקסי מודרני או כאלה שגרים בתוך העירוב. וכתוצאה מכך ילדיי נשארים "תקועים" בבית כל השבת ללא חברים כלל שלא לדבר על אמצע השבוע שאנו חוששים משמירת הכשרות בבית חבריהם לכיתה. מה לעשות בשנת הלימודים הבאה, לשלוח את ילדינו לבי"ס החרדי החדש שהטענות נגדו הם שהם לא ציונים, (מה שהם מכחישים כמובן ) או להשאיר אותם בביה"ס האורתודוקסי למרות בקשותיהם והדילמות הכרוכות בכך?
תשובה: לדעתי נכון לשלוח את הבן לבית הספר החדש, ובבית לחנך אותו מה שלא מחנכים בבית הספר, כלומר לציונות שהיא אהבת הארץ ואהבת העם.
שאלה: כריכות בתפילין לאחר ברכת כהנים: אני כהן המוריד את התפילין לפני ברכת כהנים מכף היד כדי שאוכל ליטול את ידיי. האם צריך לחזור ולכרוך את התפילין שוב על כף היד?
תשובה: לאחר גמר הברכה צריך לחזור ולכרוך את התפילין על כף היד.
שאלה: תפידנית על הרצפה?: האם מותר לשים תפידנית (ובתוכה תפילין כמובן) על הרצפה לכתחילה? אציין כי התפידנית הוא כלי המיוחד לתפילין, במידה ואסור האם לאחר נפילת התפידנית צריך בעל התפילין לצום לתת צדקה?
תשובה: לכתחילה רצוי שלא להניח תפידנית על הרצפה, אף-על-פי שאין ממש איסור.
שאלה: תרופה נגד צרבת בשבת: האם "טמס" נגד צרבת נחשב תרופה, והאם מותר לקחתה בשבת?
תשובה: סוכריות אלה נועדו להקל על הצריבה ורק אנשים שיש להם בעיה לוקחים אותם. אם-כן מוכח שזה נועד לרפואה, והדבר אסור.
שאלה: גילוח בסכין: מהו השורש שאסור להתגלח בסכין ועד כמה הדבר חמור?
תשובה: כתוב בתורה שאין לגלח את חמש פאות הזקן בתער ועל כל פאה של הזקן עוברים בלאו מן התורה, סה"כ חמשה איסורים אם מגלחים את כל הזקן. הרחבה בדיני המצוה וגדריה ניתן למצוא בספר החינוך. הרב רואי מרגלית.
שאלה: צום בתק  הריון בתשעה באב: האם אישה בהריון בתחילת חודש 3 הסובלת מחולשה תמידית צריכה לצום בתשעה באב?
תשובה: בעיקרון אשה בהריון צמה אולם במקרה מיוחד יש להתיעץ עם רופא.
שאלה: חריטה על טבעת נישואין של גבר: ברצוני לברר האם ישנה בעיה עם חריטה על טבעת הנישואין של בעלי לעתיד. אני יודעת שישנה בעיה בטבעת של האישה,אבל לגבי הטבעת של הגבר אני לא יודעת. לי אישית נראה שאין בעיה משום שהרי טבעת לגבר זה סוג של מחווה ולא צורך,אך עדיין אינני בטוחה.
תשובה: אפשר, חוץ משם ה' שלא לחרוט, אבל כמובן לא נותנים את זה לחתן כחלק מטקס הקידושין והנישואין או משהו דומה לזה. הרב רואי מרגלית.
שאלה: בגדים לחתונה בתשעת הימים: חברתי הטובה ביותר מתחתנת ביום שני שלמחרת תשעה באב. תכננתי לקנות בגדים לחתונתה, אך חליתי והדבר לא התאפשר. האם מותר למדוד בגדים בתשעת הימים ולא לקנות?
תשובה: עשי כך.
שאלה: הלנת המת להורג ערביי שפרעם : האם במקרה שנקרא בפי התקשורת "המחבל היהודי" לא היתה הרבנות הראשית צריכה לקום ולזעוק על הלנת המת מיום שישי עד יום ראשון, ומה הם השיקולים במקרה כזה?
תשובה: ודאי שהלנת המת אפילו במקרה כזה אסורה על-פי ההלכה. המקור לאיסור הלנת המת הוא מן התורה: "לא תלין נבלתו על העץ, כי קבור תקברנו ביום ההוא", ושם לא מדובר על יהודי כשר שמת, שם מדובר על עובד עבודה-זרה ומברך השם שחייבים מיתה, ובכל זאת התורה ציוותה לנהוג בהם כבוד ולא להלין את גופתם. ואפילו חללי אויב יש מצוה לקבור מצד כבוד המת שנבראו בצלם. מכאן שהלנת המת שנעשתה שם לא נעשתה על-פי התורה.
שאלה: ברכת המחותנים בחתונה: בטקס כסוי פני הכלה לפני החופה (באדעקען ב יידיש), ראיתי לפעמים איך שאבי החתן ואפילו הסבא של החתן מברכים את הכלה בהרמת ידיהם על ראש הכלה, אך לא נוגעות בה. האם יש מקור לברך הכלה באופן שהידים פורחות באוויר? זה נראה לי מוזר מאד, בפרט למנהג כלל ישראל לברך הילדים בליל שבת בפרישת ידים ממש על ראשם. (חוץ מן הכלה אשת בנך).
תשובה: גם הכהנים מברכים בלא נגיעה אלא רק בפרישת ידים, ולכן זה לא צריך להיות מוזר. הרב רואי מרגלית.
שאלה: מדוע אין אומרים היום קינות על השואה?: מדוע אין אומרים היום קינות על השואה? בקינות של רינת ישראל מופיעים שני קינות על השואה, אולם לא ראיתי שנהוג לאמרם. מדוע?
תשובה: בקהילות בהן שימשתי ברבנות הנהגתי הוספת קינות על השואה. הנהג זאת בביהכנ"ס בו אתה מתפלל.
שאלה: תאריך החתונה הוא טוב?: האם כדאי להתחתן ב6 6 2006 כי זה תאריך יפה או ב8 6 2006 או מה כבודכם חושבים תאריך טוב להתחתן
תשובה: התאריכים י' או י"ב סיון הם תאריכים טובים. הרב רואי מרגלית.
שאלה: "קלי-צום" בשבת: האם מותר לקחת "קלי-צום" (למניקות) בשבת, להקלה על הצום? (ההנחיה היא לקחת כדור 4 פעמים ביום לפני הצום).
תשובה: על פניו הדבר נראה כהכנה משבת לחול. יש תחליפים לקלי צום (אגב, האם רופא מדיציני מאשר את התועלת שבאותם כדורים?) במאכלים מקובלים ושאין בהם הכנה, כגון מאכלי פחמימות, פירות וירקות עתירי נוזלים כגון אבטיח ומלון ושתיה. כמו כן הימנעו ממאכלים מלוחים חריפים ומתובלים.
שאלה: טיפול בבעלי חיים: לפרנסתי אני מגדל תרנגולי הודו בצורה מסחרית ובכמויות גדולות, העבודה היא יום-יומית. וכאן מגיעה השאלה: מה אני עושה בשבתות,ביום-כיפור? הפעלת הלולים אמנם אוטומטית אבל תמיד יש תקלות. בכדי להגיע אל הלולים אני צריך לנסוע ברכב,בלולים עצמם יש הרבה פעמים צורך להדליק (או לכבות) מתגי חשמל, ובחורף צריך להרים ווילונות או להוריד בהתאם לגשם.ועוד הרבה דברים כאלו. אני רוצה לציין שהעבודות היזומות אינן אף פעם מתוכננות לשבת אבל יש הרבה שבתות שחוסר פעולה מצידי יגרום לתמותת בע"ח. איך פותרים את הבעיה?
תשובה: צער בעלי חיים וחיותם אינו דוחה את השבת. לכן נראה לי פיתרון מעשי, שתעסיק אצלך תאילנדי שתפקידו יהיה לפקח על העסק הזה בשבת על כל פרטיו.
שאלה: יום צום לאור ההתנתקות: רציתי לדעת מדוע הרבנות הראשית לא קובעת יום צום ותפילה לאור ההתנתקות?
תשובה: שאלה טובה. באמת היה צריך לעשות זאת. מה עוד ניתן (היה) לעשות למניעת הגירוש?
שאלה: איך אדע שהרב אינו מתחזה?: היכן אוכל לברר האם רב פלוני אלמוני אכן רב שהוסמך לרבנות ולא מתחזה? ניסיתי באתר של משרד הדתות אבל שם זו רשימת רבנים של ערים ומועצות.
תשובה: בהמשך לשאלתך בנושא ניתן לפנות לאתר המכיל את מאגרי המידע של הרבנות הראשית ולקבל שם את הפרטים הדרושים לעניינכם. המאגר כולל בתי-דין רבניים (כולל גיור), בתי-כנסת, חברות קדישא, מנהלי מחלקות כשרות, מוהלים מורשים, מועצות דתיות, מקוואות, מקומות קדושים ורבנים. להלן כתובת המאגר: כמו כן ניתן לנסות בטלפון 5313131 02,
שאלה: יום פינוי (ח"ו) וההורים: רציתי לשאול, מה לעשות אם ההורים לא מרשים לי לפעול ולמנוע את הגירוש בגוש קטיף ביום שיפנו (שבעז"ה לא יהיה.). האם ללכת למרות התנגדותם?
תשובה: תפעל נגד הגרוש בפעולות שמחוץ לגוש קטיף. ואז גם תעשה רצון ההורים וגם תפעל נגד הגרוש.
שאלה: אוטובוס עם בנות: האם מותר לי לעלות לאוטובוס שיש בו רק בנות? (צנועות כמובן)
תשובה: אפשר ורצוי לשבת מקדימה. הרב רואי מרגלית.
שאלה: קניית פלאפון חדש בתשעת הימים: לאור המצב, בגלל הגירוש שבעז"ה יתבטל, ראינו שאנו צריכים פלאפון נוסף כיוון שאין מספיק פלאפונים בבית ויש עכשיו הפגנות ואמי מעדיפה שלכל אחד יהיה פלאפון, האם מותר לקנות פלאפון חדש (לא משהו יקר מאוד ומשוכלל מאוד אלא פלאפון די בסיסי שמטרתו רק להתקשר) למרות שימים אלו הם ימי תשעת הימים? מה הדין במקרה שנחליט שאנחנו מעדיפים לקנות פלאפון יותר משוכלל ויקר מסיבות שונות (שהרי הפלאפון אמור לשרת אותנו גם בעתיד בעז"ה)?
תשובה: אם הוא נחוץ מאוד ואין אפשרות לדחות את הקניה עד אחרי ת"ב - מותר.
שאלה: "דרך האמן" לפני התפילה: ישנו תרגיל (אם הרב שמע על הספר "דרך האמן") שעיקרו הוא כתיבה שוטפת של כמה עמודים מיד שמתעוררים, האם מותר לעשות זאת לפני התפילה? חשוב לציין שהעיתוי הוא מהותי לתרגיל.
תשובה: כתוב בהלכה שאדם לא יעשה עבודה לפני התפילה. לכן נראה לי, שלפחות תגיד כמה ברכות לפני שאתה עושה את התרגיל הזה.
שאלה: פסטה תוצרת נכרים: האם פסטה נחשבת כבר למבושלת לעניין בישולי גויים?
תשובה: מכיוון שהפסטה לא אכילה לאחר יצורה במפעל של הגוים, והיהודי צריך עוד לבשלה ולהכינה למאכל, אין בזה משום בישולי נכרים.